A Bizottság határozata
(2004. február 27.)
a Brazíliából behozott és emberi fogyasztásra szánt baromfihúsra, baromfihústermékekre és baromfihús-készítményekre vonatkozó bizonyos védintézkedésekről
(az értesítés a C(2004) 557. számú dokumentummal történt)
(EGT vonatkozású szöveg)
(2004/198/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1642/2003/EK rendelettel [1] módosított, az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre [2], és különösen annak 53. cikke (1) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzéseinek megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [3], és különösen annak 22. cikke (1) bekezdésére,
mivel:
(1) A 2002/794/EK bizottsági határozattal [4] összhangban a Brazíliából behozott összes baromfihúsból, baromfihústermékből és baromfihús-készítményből a nitrofuránok hiányának kimutatása céljából mintát kell venni.
(2) A 2002/794/EK határozat 6. cikke értelmében a határozatot felül kell vizsgálni az illetékes brazil hatóságok által nyújtott garanciák fényében és a tagállamok által elvégzett vizsgálatok eredményei alapján.
(3) A brazíliai illetékes hatóságok 2003. május 27-én egy cselekvési tervet nyújtottak be a Bizottsághoz, amit a Bizottság kielégítőnek talált.
(4) Az Élelmiszerügyi és Állat-egészségügyi Hivatal az ellenőrző látogatásról szóló jelentésében [5] arra a következtetésre jutott, hogy e cselekvési terv alkalmazása és végrehajtása nagyobb hiányosságok nélkül megtörtént.
(5) A Bizottság az élelmiszerekre vonatkozó sürgősségi riasztórendszeren (RASFF) keresztül 2003. augusztus 12. óta nem kapott értesítést arra vonatkozóan, hogy a brazíliai baromfihús, baromfihústermékek és baromfihús-készítmények nitrofuránt tartalmaznak.
(6) A mintavétel és vizsgálat gyakoriságát ezért csökkenteni kell.
(7) A 2002/794/EK határozatot ennek megfelelően módosítani kell.
(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/794/EK határozat 2. cikkében, az (1) bekezdés helyébe a következő szöveg lép:
"(1) A tagállamok - megfelelő mintavételezési tervek és kimutatási módszerek alkalmazásával - a Brazíliából behozott baromfihús, baromfihústermékek és baromfihús-készítmények szállítmányainak 20 %-át kémiai ellenőrzésnek vetik alá annak biztosítása érdekében, hogy az érintett termékek ne jelentsenek veszélyt az emberi egészségre. E vizsgálatot különösen a nitrofuránok és anyagcseretermékeik jelenlétének kimutatása céljából kell elvégezni."
2. cikk
Ezt a határozatot 2004. március 9-től kell alkalmazni.
A tagállamok módosítják a behozatalra alkalmazott intézkedéseiket az e határozattal való összehangolásuk érdekében. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2004. február 27-én.